Foto's: Betogers ontwrig bekendstelling van Ace-boek | Maroela Media
Betogers het Dinsdagaand die bekendstelling van Pieter-Louis Myburgh se boek Gangster State: Unravelling Ace Magashule's Web of Capture by Exclusive Books in Sandton City ontwrig.
Volgens Penguin Random House, uitgewer van die boek, het betogers eksemplare van die boek opgeskeur en bladsye uitgeskeur en rondgestrooi. Die betogers het ook "Ace! Ace! Ace" gedreunsing en plakkate rondgeswaai.
Die ANC het laat Dinsdagaand 'n verklaring uitgereik waarin hy hom van die voorval distansieer. "Die ANC veroordeel die ontwrigting en die oproep dat boeke gebrand moet word in die sterkste moontlike terme.
"Ons wil benadruk dat diegene wat die boekbekendstelling ontwrig het, dit nie in die naam van die ANC of die party se sekretaris-generaal gedoen het nie. Ons beskou die optrede van die individue in 'n baie ernstige lig aangesien dit vryheid van spraak ondermyn."
Exclusive Books moes later sy deur sluit weens die ontwrigting. Myburgh het intussen na afloop van die gebeure gesê hy is lief vir die land en sal voortgaan om sy stem te voeg by diegene wat glo in die toekoms daarvan. "Ongeag die beste pogings van diegene wat demokrasie haat," het hy gesê.
Myburgh het deur massas rekords gewerk, dokumente gefynkam en eksklusiewe onderhoude met bronne gevoer om meer te wete te kom van Magashule se verhouding met die berugte Gupta-familie en ander tendermagnate. Hy het ook ondersoek ingestel na regeringsprojekte van miljarde rande wat Magashule se vriende en familie glo verryk het.
Maroela Media het vroeër berig die ANC het die boek oor Magashule veroordeel en die bewerings as fopnuus beskryf. Die ANC sê die aantygings is tipiese Stratcom-styl. Stratcom was 'n groep binne die destydse apartheidsregering wie se werk dit was om veldtogte met vals inligting te skep. Dit het propaganda, fopnuus, asook smeerveldtogte teen diegene wat apartheid beveg het, ingesluit
…Lekker lag ek nou…
So hou die ANC maar net aan met leuns.
En waar was die belasting diewe of soos hulle hulself noem sapd?
So gaan dit as die waarheid so seermaak en ten alle koste beveg moet word.As die inhoud van die boek aanvaar word as leuns deur die betogers wys dit net in hulle absolute onvermoe om rasioneel en logies met feite om te gaan.Hulle glo eenvoudig dat Ace onskuldig is en basta met die feite.En dan wil die mense stem ??
Ek wonder of die betogers ook 'n pakkie kos en 'n T-hemp aanvaar het as betaling vir hul betoging… mens kan darem maar die gepeupel omkoop met enigiets, solank hulle tog net kan betoog.